Музей народнай славы (Зембін)

**Музей народнай славы** (раней **І́канскі музей народнай славы**) — ваенна-гістарычны музей у в. Зембін Барысаўскага раёна, куды ён быў перанесены з в. Іканы пасля пажару. Філіял Барысаўскага аб’яднанага музея. Размяшчаецца ў будынку па вул. Ленінскай, 1.

## Гісторыя 
Іканскі музей народнай славы быў заснаваны 04.07.1964 года на базе сярэдняй школы як музей на грамадскіх пачатках. З 1 студзеня 1977 г. атрымаў статус дзяржаўнага музея дзяржаўнага музея народнай славы, з 1988 года ўвайшоў у склад Барысаўскага аб’яднанага музея як структурнае падраздзяленне.

У 2010 годзе ацалелыя экспанаты перавезены ў будынак Зембінскай карціннай галерэі. Там была створана зала, прысвечаная партызанскаму руху на Барысаўшчыне.

## Экспазіцыя 
Станам на 2001 года колькасць прадметаў асноўнага фонду складала 7822 адзінкі. Агульная плошча музейных будынкаў складала 450 м², экспазіцыйна-выставачная плошча — 355,7 м², плошча пад захаванне фондаў — 11,8 м².

Пастаянная экспазіцыя прысвечана Вялікай Айчыннай вайне, гісторыі Барысаўска-Бягомльскай партызанскай зоны, грамадзянскай вайне. У Іканах існавала мемарыяльная зала.

### Зембінская карцінная галерэя 
Музей народнай славы мае мастацкую галерэю, дзе выстаўлены мазаічныя творы Надзеі Хадасевіч-Лежэ. У свой час Надзея Лежэ з Францыі даслала цэлы вагон мазаік — больш за 60 твораў — у Савецкі Саюз, а рэпрадукцый раздарыла каля дзвюх тысяч — галоўным чынам тым населеным пунктам, дзе не было сваіх музеяў і галерэй. Шэсць мазаічных работ з мальтыйскага каменя і смальты самой Лежэ, якія патрапілі ў Зембін з падмаскоўнага Дубна. Там яны выстаўляліся пад адкрытым небам, таму з часам сталі разбурацца. 

У канцы 1980-х гг. лёсам мазаік зацікавіліся ў Зембіне, на радзіме маці Надзі Лежэ, куды яна некалькі разоў прыязджала. У пачатку 1989 года пасля адкрыцця Зембінскай карціннай галерэі (будынак для яе быў спецыяльна прыбудаваны да Дома культуры) тагачасны старшынёй Зембінскага сельсавета Суляціцкі праявіў ініцыятыву аб папаўненні калекцыі новай установы культуры. Перапіску аб перадачы мазаік Надзі Лежэ ў Зембін ён вёў з Міністэрствам культуры СССР і адміністрацыйна-гаспадарчым аддзелам Аб’яднанага інстытута ядзерных даследаванняў у Дубне. У выніку два мазаічныя партрэты пагадзілася бязвыплатна перадаць са сваіх фондаў Міністэрства культуры СССР, пра што сведчыць ліст намесніка начальніка галоўнага ўпраўлення па справах выяўленчых мастацтваў Н. Кутузавай ад 2 лютага 1989 года. З Дубны 17 лютага 1989 года прыйшоў адказ, дзе паведамлялася пра наяўнасць 19 мазаічных работ М. Лежэ, якія патрабуюць рэстаўрацыі. Інстытут ядзерных даследаванняў згаджаўся перадаць пано, але перасцерагаў Зембінскі сельсавет і прасіў *«узважыць свае магчымасці з размяшчэннем гэтых мазаік»*. Намаганнямі энтузіястаў, сярод якіх быў і тагачасны дырэктар Дома культуры Э. П. Чарняўскі, шэсць мазаічных пластоў з выявами Уладзіміра Леніна, Марка Шагала (дзве часткі), Пабла Пікаса, Фернана Лежэ і парыжскага харэографа і галерыста Даніэля Анры Канвейлера ўсё ж з’явіліся ў 1990—1991 гадах у Зембінскай галерэі. Унікальным мазаікам аддадзена цэлая зала.

Яшчэ ў адной зале размешчаны падораныя М. Лежэ землякам яе маці рэпрадукцыі 21 карціны выдатных майстроў заходне-еўрапейскага жывапісу XV—XX стагоддзяў: Пітэра Брэйгеля Старэйшага, Вінсента Ван Гога, Эдуарда Манэ, Клода Манэ, П’ера Агюста Рэнуара, Поля Гагена.

## Бібліяграфія 
* Чалей М. I стаў музей народным / / Мінская праўда. — 1985. — 6 жн.

## Літаратура 
* 

Катэгорыя:Іканы
Катэгорыя:Зембін
Катэгорыя:Культура Барысаўскага раёна
Катэгорыя:Музеі Мінскай вобласці
Катэгорыя:1964 год у Беларусі
Катэгорыя:З’явіліся ў 1964 годзе